CELEX: 62019TN0368
Language: el
Date: 2019-06-18 00:00:00
Title: Υπόθεση T-368/19: Προσφυγή της 18ης Ιουνίου 2019 — Datenlotsen Informationssysteme κατά Επιτροπής

12.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 270/37
            
         
      Προσφυγή της 18ης Ιουνίου 2019 — Datenlotsen Informationssysteme κατά Επιτροπής
      (Υπόθεση T-368/19)
      (2019/C 270/39)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Datenlotsen Informationssysteme GmbH (Αμβούργο, Γερμανία) (εκπρόσωπος: T. Lübbig, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να διαπιστώσει ότι η καθής παρέβη τις υποχρεώσεις που υπέχει από το άρθρο 108 ΣΛΕΕ, καθόσον δεν περάτωσε, εκδίδοντας απόφαση, την επίσημη διαδικασία έρευνας στην υπόθεση SA.34402 (2015/C πρώην 2012/NN) εντός εύλογου χρονικού διαστήματος βάσει του άρθρου 108, παράγραφος 2, ΣΛΕΕ και του άρθρου 9, παράγραφος 1, του κανονισμού 2015/1589 (1)
                  
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους ακυρώσεως.
      
                  1.
               
               
                  Παράβαση του άρθρου 108 ΣΛΕΕ λόγω μη περάτωσης της επίσημης διαδικασίας έρευνας
                  
                              —
                           
                           
                              Στο πλαίσιο του πρώτου λόγου ακυρώσεως, προβάλλεται ότι η άνω των επτά ετών διάρκεια της διαδικασίας πρέπει να κριθεί μη εύλογη. Η προσφεύγουσα υποστηρίζει συναφώς ότι, λαμβανομένων υπόψη των ευρειών γνώσεων της καθής και του μικρού αριθμού ανοικτών ζητημάτων, θα έπρεπε να έχει ήδη εκδοθεί απόφαση. Επιπλέον, είναι αναγκαίο να εκδοθεί σύντομα απόφαση λόγω της επείγουσας οικονομικής ανάγκης της προσφεύγουσας.
                           
                        
            
                  2.
               
               
                  Προσβολή του δικαιώματος σε εύλογη διάρκεια της διαδικασίας ως μέρους του δικαιώματος χρηστής διοίκησης κατ’ άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης
                  
                              —
                           
                           
                              Στο πλαίσιο του δεύτερου λόγου ακυρώσεως, προβάλλονται επιχειρήματα τα οποία είναι, κατ’ ουσίαν, πανομοιότυπα ή παρόμοια με τα επιχειρήματα που προβάλλονται στο πλαίσιο του πρώτου λόγου ακυρώσεως.
                           
                        
            
                  3.
               
               
                  Παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης σε συνδυασμό με το άρθρο 20 του Χάρτη αυτού
                  
                              —
                           
                           
                              Στο πλαίσιο του τρίτου λόγου ακυρώσεως, υποστηρίζεται κυρίως ότι η καθής παρέβη, λόγω διάφορων μέτρων που οδήγησαν σε καθυστέρηση της διαδικασίας, τον κώδικα βέλτιστων πρακτικών για τη διεξαγωγή διαδικασιών σχετικών με τον έλεγχο των κρατικών ενισχύσεων.
                           
                        
            
                  4.
               
               
                  Προσβολή του δικαιώματος αιτιολόγησης ως μέρους του δικαιώματος πραγματικής προσφυγής κατ’ άρθρο 47 και κατ’ άρθρο 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης
                  
                              —
                           
                           
                              Στο πλαίσιο του τέταρτου λόγου ακυρώσεως, προβάλλεται ότι η καθής δεν θα έπρεπε να έχει επικαλεστεί, γενικώς, την ανάγκη περαιτέρω έρευνας, αλλά θα έπρεπε να έχει εκθέσει με τρόπο σαφή και εμπεριστατωμένο την ανάγκη αυτή.
                           
                        
            
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).